’n Styging in rentekoerse dalk SA se voorlandArgieffoto. Ekonome voorspel dat vuisvoos Suid-Afrikaanse verbruikers waarskynlik hulself sal moet staal vir nog ‘n finansiële skok. Dié keer verwag markkenners ‘n styging in rentekoerse. Die hoofekonoom by economists.co.za, Mike Schussler, sê die rand het die afgelope ruk onder druk gekom. Van die faktore wat die geldeenheid gepootjie het, sluit in die sterker Amerikaanse dollar en hoër ruoliepryse. ‘n Styging in rentekoerse kan volgens Schussler verbruikers met ‘n bloedneus laat. “Vanjaar was ‘n treurmare vir verbruikers. Brandstofpryse het tot rekordvlakke opgeskiet, belasting op toegevoegde waarde is verhoog en nou is daar die moontlikheid dat rentekoerse kan styg,” het hy gesê. Schussler sê rondom R13 teenoor die dollar kan die Reserwebank nog asemhaal. Hy sê egter indien die geldeenheid die R14-kerf gaan verbysteek, die Reserwebank sal moet ingryp. Die Reserwe Bank se volgende monetêre beleidskomitee is vanaf 17 tot 19 Julie. Die sentrale bank is egter, volgens die Grondwet, geregtig om op enige stadium in te gryp met ‘n koersverhoging of verlaging. Schussler sê hoër rentekoerse sal op hul beurt weer steun vir die rand gee. “Enige verhoging in rentekoerse sal die opbrengste op randbates verhoog. Dit kan die geldeenheid uitkoms gee.” Ontleders wys daarop dat die Reserwebank waarskynlik oorweging aan ’n rentekoersverhoging sal gee juis omdat die huidige wisselkoers waarskynlik inflasie kan stook. Die repokoers beloop tans 6,5%, terwyl verbruikersinflasie 4,5% beloop. Dit is binne die inflasieteiken van tussen 3 en 6%. Volgens valutahandelaars kan Suid-Afrika se eerste kwartaal se groeikoers waarskynlik ‘n tydelike demper op ’n rentekoersverhoging plaas. Die ekonomie het in die eerste kwartaal met 2,2% teruggesak en ’n koersverhoging sal waarskynlik as negatief beskou word. Die Reserwebank het reeds aangedui dat sy rentekoersmodel op een verhoging van 25 basispunte in die laaste kwartaal dui, terwyl nog ’n verhoging in die eerste kwartaal van 2019 verwag word. Volgens die bank het inflasie ook afgeplat. Daar is nou verwagtinge dat hoër brandstofpryse en voedselkoste verbruikersinflasie kan stook. Ontleders wys ook daarop dat die land tans fiskale- en lopende rekening-tekorte het, wat deur ’n rentekoersverhoging vererger kan word. Volgens markkenners word die rand grootliks beïnvloed deur gebeure rondom die Amerikaanse dollar. Die Amerikaanse Federale Reserweraad het ’n houding ingeneem om Amerikaanse rentekoerse te verhoog wat ontluikende geldeenhede soos die rand skerp laat daal het. Tog is daar optimisme oor die rand se vooruitsigte. Onder die Brics geldeenhede vaar die geldeenheid die tweede beste naas die Chinese yuan. Intussen sê NKC Economic Research dat die rand se huidige swakheid ook verwant is aan die Amerikaanse handelsoorlog oor staal en verwante produkte. Die agentskap se beleggers verkoop riskante bates om veilig te bly. Die rand het Vrydag tot sy swakste vlak in ses maande gedaal.